PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)
1. Pripravovaný právny predpis:

Návrh opatrenia Úradu pre reguláciu elektronických komunikácií a poštových služieb, ktorým sa mení opatrenie Úradu pre reguláciu elektronických komunikácií a poštových služieb z 19. septembra 2016 č. 1/2016, ktorým sa ustanovuje rozsah regulácie cien a určujú sa maximálne ceny univerzálnej služby a poštového platobného styku pre vnútroštátny poštový styk v znení opatrenia Úradu pre reguláciu elektronických komunikácií a poštových služieb z 12. júna 2019 č. 1/2019, v znení opatrenia Úradu pre reguláciu elektronických komunikácií a poštových služieb zo 14. februára 2022 č. 2/2022, v znení opatrenia Úradu pre reguláciu elektronických komunikácií a poštových služieb z 13. februára č. 1/2023, v znení opatrenia Úradu pre reguláciu elektronických komunikácií a poštových služieb z 20. februára č. 1/2024, v znení opatrenia Úradu pre reguláciu elektronických komunikácií a poštových služieb z 26. novembra č. 3/2024 a v znení opatrenia Úradu pre reguláciu elektronických komunikácií a poštových služieb z 25. novembra č. 1/2025.

2. Základné ciele právnej úpravy:

	Návrh opatrenia ustanovuje rozsah a určenie regulácie cien za poskytovanie univerzálnej služby vo vnútroštátnom poštovom styku a vykonávanie poštového platobného styku v nadväznosti na návrh na zmenu sadzieb predložený poskytovateľom univerzálnej služby Slovenskou poštou, a. s. 
	Slovenská pošta, a. s., je poskytovateľom univerzálnej služby na základe udelenej Poštovej licencie na poskytovanie univerzálnej služby a vykonávanie poštového platobného styku č. 7338/ORPS/2022-25092 zo dňa 08.09.2022 s účinnosťou od 1. januára 2023                do 31. decembra 2027.
	Slovenská pošta, a. s., predložila Úradu pre reguláciu elektronických komunikácií a poštových služieb (ďalej len „úrad“) návrh novej cenovej úpravy poskytovania univerzálnej služby vo vnútroštátnom poštovom styku a poštového platobného styku s predpokladom účinnosti od 1. januára 2027. Navrhované zvýšenie cenovej úrovne regulovaných služieb vo vnútroštátnom styku v roku 2027 je 8,45 %.
	Podaný návrh Slovenská pošta, a. s., odôvodňuje nasledovne:
	Regulované poštové služby vo vnútroštátnom styku a služby poštového platobného styku, ktoré Slovenská pošta, a. s., ako ich poskytovateľ zabezpečuje, prechádzali a budú prechádzať výraznými zmenami. V oblasti listovej pošty v roku 2025 pretrvával dlhodobý trendový pokles objemov predovšetkým nezapísaných a v menšej miere aj zapísaných zásielok prevažne v dôsledku prechodu zákazníkov z tradičnej listovej komunikácie                       na elektronickú „bezplatnú“ komunikáciu. Najvyšší medziročný pokles zaznamenali listy              s objemovým a distribučným bonusom až takmer -23 % a pri  ostatných nezapísaných listoch bol zaznamenaný takmer -22 % pokles. Výrazné poklesy boli aj pri poistených listoch a pri reklamných adresovaných zásielkach.
	V rokoch 2026 a 2027 Slovenská pošta, a. s., predpokladá nasledovný vývoj  poklesu pri listoch s objemovým a s distribučným bonusom na úrovni cca -23% v roku 2026 a cca               -10 % v roku 2027, ostatných listoch na úrovni cca -22% v roku 2026 a cca -10 % v roku 2027, reklamných adresovaných zásielkach cca -24 % v roku 2026 a aj v roku 2027, poistených listoch na úrovni cca -23 %. Pri doporučených zásielkach a službách k nim v roku 2026, v dôsledku realizácie podaja „Dôchodkovej prognózy“ Sociálnou poisťovňou Slovenská pošta, a. s., predpokladá mierny rast na úrovni cca +2 %. V roku 2027 však Slovenská pošta, a. s., predpokladá pokles na úrovni cca -7 %. Pri úradných zásielkach Slovenská pošta, a. s. predpokladá stagnáciu v rokoch 2026 aj 2027. V oblasti regulovaných balíkových služieb v roku 2025 pokračoval pokles podaja týchto služieb a medziročný výpadok podaja predstavoval takmer -5 %, hlavne v súvislosti s rozvojom alternatívnych služieb v oblasti e-commerce. Slovenská pošta, a. s., predpokladá v celom roku 2026 a v roku 2027 pokles podaja celej skupiny balíkových zásielok na medziročnej úrovni cca -7 %. Predpokladaný vývoj početností v rokoch 2026 a 2027 vychádza z medziročného vývoja podaných služieb a zohľadnení očakávaných vplyvov. V oblasti poštového platobného styku pokles podaja poštových poukazov v roku 2025 dosiahol pri poštových poukazoch na adresu cca -16 %,  na výplatu (bez dávok a dôchodkov) cca -15 % a na účet cca -13 %. Medziročný negatívny vývoj početností v roku 2025 a aj predpokladané dynamické zmeny podaja v roku 2026 a 2027 sa prejavili a prejavia v raste jednotkových nákladov.
	Rozhodujúcu časť nákladov regulovaných služieb stále tvoria fixné náklady Slovenskej pošty, a. s., najmä náklady na obslužný personál (priehradkoví zamestnanci, doručovatelia, atď.) a ostatné náklady pôšt, ktoré sú ovplyvnené predovšetkým vývojom miezd, ako aj vývojom cien komodít, materiálov a služieb.
	Úpravou taríf univerzálnych služieb vo vnútroštátnom styku a poštového platobného styku navrhuje Slovenská pošta, a. s., predovšetkým zreálniť tarify regulovaných služieb voči predpokladaným nákladom spojeným s ich poskytovaním, pri zohľadnení očakávaného vývoja objemu podaja zásielok a služieb, priblížiť tarify v poštovom platobnom styku na úroveň porovnateľných komerčných služieb. 
	V rámci univerzálnych služieb vo vnútroštátnom styku Slovenská pošta, a. s., navrhuje pri listových zásielkach ponechanie hmotnostných pásiem do 50 g, do 500 g a do 2 000 g, zvýšenie taríf pri listových zásielkach 1. a 2. triedy, reklamných adresovaných zásielkach, doporučených a poistených listoch 1. a 2. triedy, úradných zásielkach a vybraných doplnkových službách, naďalej zvyšovať motiváciu cenovo orientovaných zákazníkov k preferovaniu služieb podávaných prostredníctvom elektronického podacieho hárka (ePH), s cenovým rozdielom 1,00 € oproti zásielkam podávaným bez ePH, úpravu cenovej diferenciácie 1. a 2. triedy na rozdiel 0,50 €. Pri balíkových službách Slovenská pošta, a. s., navrhuje ponechanie hmotnostných pásiem do 5 kg a do 10 kg, len v minimálnej miere zvýšiť ceny balíkov do 5 kg, zvýšenie cien balíkov do 10 kg, podobne ako pri listových službách, motivovať cenovo orientovaných zákazníkov k preferovaniu služieb podávaných prostredníctvom ePH, s cenovým rozdielom 1,00 € oproti zásielkam podávaným bez ePH. V rámci služieb poštového platobného styku navrhuje Slovenská pošta, a. s., ponechanie pásiem do 30 €, 300 €, 1 500 €, 5 000 € a do 15 000 €, postupné prispôsobovanie tarify cenovej hladine komerčne poskytovaných finančných služieb.
	Predložený návrh úpravy cien pri najčastejšie využívaných produktoch prestavuje nasledovné zvýšenie: list 1. triedy do 50 g z 1,90 € na 2,00 €, list 2. triedy do 50 g z 1,40 € na 1,50 €, doporučený list 2. triedy do 50 g z 3,30 € na 3,50 €,  poštový poukaz na účet              do sumy 30 € z 1,70 € na 1,90 €.
	Podľa platnej legislatívnej úpravy (§ 24 zákona č. 324/2011 Z. z. o poštových službách a o zmene a doplnení niektorých zákonov v platnom znení) úrad pri regulácii cien prihliada                 na ekonomicky oprávnené náklady a na primeraný zisk poskytovateľa univerzálnej služby, v súvislosti s rozsahom a kvalitou univerzálnej služby a výhľadovými a kvalitatívnymi požiadavkami na univerzálnu službu, vyplývajúcimi z udelenej poštovej licencie. Úrad stanovuje ceny poštových služieb formou maximálnej ceny, t. j. ceny, ktorú poskytovateľ nesmie prekročiť, ale v odôvodnených prípadoch môže službu poskytovať aj za nižšiu cenu.
	Predložený návrh Slovenskej pošty, a. s., je predmetom posúdenia v rámci platných predpisov cenovej regulácie, pričom prvoradým cieľom je zohľadnenie zabezpečenia univerzálnej služby v primeranej kvalite a cene.                 
3. Zhodnotenie súčasného stavu:
            V predkladanom návrhu opatrenia sa nemení doterajší spôsob regulácie cien v oblasti poskytovania univerzálnej služby a vykonávania poštového platobného styku, a to úradným určením maximálnych cien. 
	 Účinnosť predpisu sa predpokladá od 1. januára 2027.
4. Spôsob zapojenia verejnosti do prípravy právneho predpisu:
            Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. Lehota na vyjadrenie                je do 30. októbra 2026.
Kontaktné údaje:
Úrad pre reguláciu elektronických komunikácií a poštových služieb
Stále pracovisko pre oblasť poštových služieb
Ulica 1. mája 16
010 01 Žilina
Email: postovesluzby@teleoff.gov.sk   

5. Predpokladaný termín začatia pripomienkového konania:
november 2026



